31980L0232
L 051/1
JURNALUL OFÍCIAL AL UNIUNII EUROPENE
DIRECTIVA CONSILIULUI
din 15 ianuarie 1980
privind apropierea legislațiilor statelor membre referitoare la gama cantităților nominale și a capacităților nominale permise pentru anumite produse preambalate
(80/232/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolul 100,
având în vedere propunerea Comisiei (1),
având în vedere avizul Adunării (2),
având în vedere avizul Comitetului Economic și Social (3),
întrucât Directiva 76/211/CEE a Consiliului din 20 ianuarie 1976 privind apropierea legislațiilor statelor membre referitoare la ambalarea în funcție de masă sau volum a anumitor produse preambalate (4) specifică erorile negative tolerate în conținutul unor astfel de preambalate, precum și marcajele și metodele de control ce urmează a fi aplicate unor astfel de preambalate pentru a circula în interiorul Comunității;
întrucât, cu toate acestea, directiva menționată nu îndepărtează toate obstacolele din calea schimburilor comerciale de produse preambalate, care rezultă din diferențele dintre legislațiile referitoare la proprietățile metrologice ale acestor produse; întrucât, în special, statele membre au dispoziții diferite referitoare la volumul sau masa acestor produse; întrucât aceste dispoziții trebuie așadar apropiate;
întrucât, pentru un anumit produs, numărul de cantități care sunt atât de apropiate una de alta încât riscă să-l inducă în eroare pe consumator trebuie redus cât mai mult cu putință, în interesul unei mai mari transparențe a pieței;
întrucât aceste reduceri trebuie să se refere atât la recipientele produselor preambalate, cât și la produsele care sunt vândute în funcție de masă sau volum;
întrucât articolul 16 din Directiva 71/316/CEE a Consiliului din 26 iulie 1971 privind apropierea legislațiilor statelor membre referitoare la dispozițiile comune pentru mijloacele de măsurare și pentru metodele de control metrologic (5), astfel cum a fost modificată prin Tratatul de aderare (6), prevede că armonizarea cerințelor pentru comercializarea anumitor produse, mai ales în ceea ce privește dispozițiile referitoare la anumite cantități preambalate, poate fi reglementată prin directive speciale,
ADOPTĂ PREZENTA DIRECTIVĂ:
Articolul 1
Prezenta directivă se aplică produselor preambalate în conformitate cu articolele 1 și 2 din Directiva 76/211/CEE și care sunt menționate în anexele la aceasta; nu se aplică produselor preambalate destinate numai pentru uz profesional.
Articolul 2
Produsele menționate la articolul 1 se împart în trei grupe:
(a)
produse vândute în funcție de masă sau volum, cu excepția produselor menționate la literele (b) și (c).
Pentru fiecare dintre aceste produse, anexa I stabilește gama cantităților nominale ale conținutului preambalatelor;
(b)
produsele vândute în funcție de masă sau volum și ambalate în recipientele rigide enumerate în anexa II, cu excepția produselor enumerate în anexa I.
Pentru astfel de produse, anexa II stabilește gama de capacități pentru recipientele respective;
(c)
produse ambalate sub formă de aerosoli.
Anexa III stabilește volumele stării lichide a acestor produse și, în cazul recipientelor de metal, capacitatea recipientului.
Articolul 3
În toate cazurile, preambalatele trebuie să indice masa nominală sau volumul nominal al conținutului produsului, în conformitate cu cerințele Directivei 76/211/CEE.
În cazurile menționate la articolul 2 literele (b) și (c), recipientele indică, de asemenea, în așa fel încât să nu provoace confuzie cu indicația de mai sus, capacitatea lor nominală, în conformitate cu dispozițiile anexei II și ale punctului 1 din anexa III sau, acolo unde este cazul, o trimitere la standardele NE menționate în anexe.
Articolul 4
Acolo unde este vorba de un ambalaj multiplu, format din două sau mai multe preambalate individuale, gama de valori enumerate în anexele I, II și III se aplică preambalatelor individuale.
În cazul în care un preambalat este format din două sau mai multe pachete individuale care nu sunt destinate a fi vândute individual, gama valorilor enumerate în anexele I, II și III se aplică preambalatului.
Articolul 5
Statele membre nu pot refuza, interzice sau restrânge introducerea pe piață a preambalatelor care îndeplinesc cerințele prezentei directive, în temeiul cantității lor nominale, în cazul preambalatelor enumerate în anexa I și la punctul 2 din anexa III, sau al capacității nominale a recipientelor lor, în cazul preambalatelor enumerate în anexa II, sau pentru oricare din aceste două motive în cazul produselor enumerate la punctul 1 din anexa III.
Articolul 6
Până la 1 ianuarie 1982, statele membre nu pot refuza, interzice sau restrânge introducerea pe piață a preambalatelor care îndeplinesc cerințele Directivei 76/211/CEE, în cazul în care cantitatea nominală sau capacitatea recipientului are o valoare care nu este menționată în prezenta directivă și care au fost plasate pe piața statelor membre în cauză la data notificării ei.
Primul paragraf nu se aplică măsurilor luate deja de Regatul Unit și de Irlanda pentru definirea gamelor în unități SI.
Articolul 7
Statele membre adoptă măsurile necesare pentru a se conforma prevederilor prezentei directive în termen de 24 de luni de la notificarea ei și informează de îndată Comisia cu privire la aceasta.
Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 8
Prezenta directivă se adresează statelor membre.
Adoptată la Bruxelles, 15 ianuarie 1980.